นิวยอร์คไลฟ์ฯมอบ5ล้านช่วยเด็กด้อยโอกาส
ไทยพาณิชย์นิวยอร์คไลฟ์ ฉลอง 10 ปี มอบ 5 ล้านบาท ให้ 10 มูลนิธิเพื่อเด็กด้อยโอกาส
29 ก.ย. 2553

ไทยพาณิชย์นิวยอร์คไลฟ์ ฉลอง 10 ปี มอบ 5 ล้านบาท ให้ 10 มูลนิธิเพื่อเด็กด้อยโอกาส
นายโดนอลด์ คาร์ดีน กรรมการผู้จัดการใหญ่ บริษัทไทยพาณิชย์นิวยอร์คไลฟ์ประกันชีวิต เปิดเผยว่า ผลการดำเนินงานของบริษัทในช่วง 8 เดือนแรกของปีนี้ ขยายตัวได้ดี โดยมีเบี้ยรับปีแรกจากทุกช่องทางการขายทั้งสิ้น 6,213 ล้านบาท เพิ่มขึ้น 8% จากช่วงเดียวกันของปีที่แล้ว มีเบี้ยรับปีต่อไป 1.06 ล้านบาท เพิ่มขึ้น 37% ทำให้เบี้ยรับรวมเพิ่มขึ้นเป็น 1.62 หมื่นล้านบาท หรือเติบโตถึง 27% นับเป็นผลงานที่น่าพอใจ และถือว่าดีที่สุดในรอบ 10 ปี โดยปี 2543 บริษัทมีเบี้ยรับรวมเพียง 843 ล้านบาท และเพิ่มเป็นเกือบ 2 หมื่นล้านบาทในปี 2552 หรือเติบโตก้าวกระโดดกว่า 2,200 % ขณะที่สินทรัพย์รวมก็เพิ่มจาก 2,122 ล้านบาท มาอยู่ที่ 5 หมื่นล้านบาท เพิ่มขึ้น 2,256% 
นายโดนอลด์ กล่าวว่า การสร้างธุรกิจประกันชีวิตนั้น นอกจากการรักษาคำมั่นสัญญาในการสร้างหลักประกันทางการเงิน และเคียงข้างลูกค้าทุกรายแม้ในทุกช่วงเวลาที่ยากลำบากที่สุดแล้ว ยังหมายถึง การลงทุนเพื่อสร้างคุณค่าให้กับชุมชน ซึ่งเรายึดมั่นอย่างจริงจัง เราจึงผสานความรับผิดชอบต่อสังคม เข้ากับจุดแข็งด้านการเติบโต และฐานะการเงินที่แข็งแกร่งผ่านโครงการกรมธรรม์ปันรอยยิ้ม เพื่อแบ่งปันรอยยิ้ม และเติมเต็มความฝันของเด็กด้อยโอกาสให้ได้รับโอกาสทางการศึกษา มีคุณภาพชีวิต และอนาคตที่ยั่งยืน 
ทั้งนี้ทุกกรมธรรม์ใหม่ เฉพาะสัญญาหลักแบบรายบุคคล จากทุกช่องทางการขาย ยกเว้นประกันกลุ่ม (ไม่รวมอนุสัญญา และประกันอุบัติเหตุ) ไม่กำหนดทุนประกันขั้นต่ำ ที่ได้รับการอนุมัติ และมีผลบังคับตั้งแต่วันที่ 10 ม.ค. - 10 ก.ย. ปีนี้ บริษัทจะบริจาคสมทบให้กรมธรรม์ละ 10 บาท มอบให้มูลนิธิที่ส่งเสริมด้านการศึกษาให้แก่เด็กและเยาวชนด้อยโอกาส ได้แก่ สภากาชาดไทย มูลนิธิเด็ก มูลนิธิเด็กโรคหัวใจ มูลนิธิเด็กอ่อนในสลัม มูลนิธิกองทุนไทย มูลนิธิกระต่ายในดวงจันทร์ มูลนิธิอนุเคราะห์คนพิการ มูลนิธิมายาโคตมี มูลนิธิธรรมรักษ์(วัดพระบาทน้ำพุ) และมูลนิธิธรรมิกชนเพื่อคนตาบอดแห่งประเทศไทยในพระบรมราชูปถัมภ์ (บ้านเด็กตาบอดและพิการซ้ำซ้อน) 
ตลอดระยะเวลา 9 เดือนของการดำเนินงาน โครงการกรมธรรม์ปันรอยยิ้ม ได้รับการสนับสนุนด้วยดีจากทุกฝ่าย ลูกค้าประมาณ 2 แสนรายยินดีที่ได้เป็นส่วนหนึ่งของการให้ที่ยิ่งใหญ่นี้ และยังได้ร่วมบริจาคเพิ่มเติมด้วย ส่วนอาสาสมัครพนักงาน ตัวแทนได้จัดกิจกรรมระดมทุนอย่างต่อเนื่อง เพื่อสมทบทุนร่วมกับบริษัทเช่นกัน รวมเป็นเงินบริจาคทั้งสิ้น 5 ล้านบาท ซึ่งได้ทำพิธีมอบให้แก่มูลนิธิทั้ง 10 แห่ง อย่างเป็นทางการในวันนี้
นอกจากนี้ บริษัทจะจัดคอนเสิร์ตเอ็กคลูซีฟ “Happy Memory Concert” 10 ปี สุขสันต์ ด้วยกัน ตลอดไป เพื่อขอบคุณลูกค้าในวันที่ 10 ตุ.ค.นี้ ที่อิมแพ็ค อารีน่า เมืองทองธานี ซึ่งเป็นการโคจรกลับมาพบกันครั้งสำคัญ ระหว่าง 2 ศิลปินชื่อดังของเมืองไทย เจ เจตริน และ ใหม่ เจริญปุระ และยังยกขบวนศิลปิน ดารา ชื่อดังมาร่วมสร้างรอยยิ้มและความประทับใจไม่รู้จบ อาทิ แอน ทองประสม ไอซ์ ศรัณยู และ หนูแหวน ปวริศา พร้อมเปิดโอกาสให้ลูกค้าได้ร่วมสนุก